Golden Globes-aanbieder sorg vir skewe kyke en giggellaggiesDie aanbieder, Ricky Gervais (Paul Drinkwater/NBC via AP) Die wenners van die 77ste Golden Globes-toekennings is Maandagoggend (Suid-Afrikaanse tyd) by die Beverly Hilton Hotel in Beverly Hills aangekondig. Ricky Gervais, aanbieder van vanjaar se toekenningsgeleentheid, het nie geskroom om die gek te skeer met van Hollywood se bekendste akteurs en aktrises. Hy het onder meer gespot oor Hollywood se tekort aan diversiteit, die bekende rolprentvervaardiger Harvey Weinstein wat van seksuele misdrywe aangekla word én die onlangse skandaal waar Hollywood-akteurs en -aktrises omkoopgeld betaal het om hul kinders in sekere universiteite te kry. Gervais het ook die wenners aangemoedig om nie hul toespraaktyd te gebruik om ŉ politieke boodskap oor te dra nie. Tom Hanks (AP Photo/Chris Pizzello) “Jy is nie in die posisie om mense ŉ lesing oor enigiets te gee nie. Jy weet niks van die regte wêreld af nie. Die meeste van julle het minder tyd in skole deurgebring as Greta Thunberg,” het hy gesê. Dié soort grappies het skewe kyke én giggellaggies by dié bekendes ontlok. Tom Hanks, wat ŉ toekenning ontvang het vir sy lewenslange bydrae, het op sy beurt ŉ afkeurende kyk in Gervais se rigting gestuur wat intussen soos ŉ veldbrand op Twitter versprei. Die Globes is vanjaar in 25 verskillende kategorieë toegeken: 14 vir die grootskerm en 11 vir televisie. Die stromingsdiens Netflix het 34 nominasies ontvang vir sy rolprente en reekse, maar tot talle se verbasing het die groep slegs in twee kategorieë gewen. Nog ŉ skok was toe Disney nie in die animasiekategorie gewen het nie, ondanks drie van die vyf nominasies in dié kategorie. Toy Story 4, Frozen 2 en The Lion King het almal uitgeval toe Missing Link in dié afdeling gewen het. Hier is die volledige lys van wenners: Laura Dern vir “Marriage Story” (Paul Drinkwater/NBC via AP) Beste rolprent, drama: 1917 Beste rolprent, musiekblyspel of komedie: Once Upon a Time … in Hollywood Beste regisseur: Sam Mendes — 1917 Beste aktrise in ŉ rolprent, drama: Renée Zellweger — Judy Awkwafina vir “The Farewell” (AP Photo/Chris Pizzello) Beste aktrise in ŉ rolprent, komedie of musiekblyspel: Awkwafina — The Farewell Beste vrouebyspeler in ŉ rolprent: Laura Dern — Marriage Story Beste akteur in ŉ rolprent, drama: Joaquin Phoenix — Joker Beste akteur in ŉ rolprent, musiekblyspel of komedie: Taron Egerton — Rocketman Joaquin Phoenix vir “Joker” (Richard Shotwell/Invision/AP) Beste mansbyspeler in ŉ rolprent: Brad Pitt — Once Upon a Time … in Hollywood Beste liedjie in ŉ rolprent: “I’m Gonna Love Me Again” — Rocketman Beste rolprent, animasie: Missing Link Beste TV-reeks, drama: Succession Beste TV-reeks, musiekblyspel of komedie: Fleabag Beste kortreeks: Chernobyl Olivia Colman vir “The Crown” (Paul Drinkwater/NBC via AP) Beste aktrise in ŉ TV-reeks of drama: Olivia Colman — The Crown Beste aktrise in ŉ TV-reeks, musiekblyspel of komedie: Phoebe Waller-Bridge — Fleabag Beste aktrise in ŉ kortreeks: Michelle Williams — Fosse/Verdon Beste vrouebyspeler in ŉ TV-reeks: Patricia Arquette — The Act Beste akteur in ŉ TV-reeks of drama: Brian Cox — Succession Ramy Youssef vir “Ramy” (Paul Drinkwater/NBC via AP) Beste akteur in ŉ TV-reeks, musiekblyspel of komedie: Ramy Youssef — Ramy Beste akteur in ŉ kortreeks: Russell Crowe — The Loudest Voice Beste mansbyspeler in ŉ TV-reeks: Stellan Skarsgard — Chernobyl